
Miről mesélnek a zárványok?-Avagy a hawai’i-i Kīlauea Iki kráter anyagának ásványtani vizsgálata

Hawai’i-szigetek geológiai értelemben is különlegesek, mivel az azokat kialakító hot-spot
vulkanizmus mai napig aktív. A szigeteket felépítő kőzetek, melyek főleg bazaltból állnak,
– de emellett andezit is megtalálható – egy szigeten belül különböző összetétellel
rendelkezhetnek, annak függvényében, milyen összetételű a köpenyanyag melyből
származik a magma, mennyi ideje és hogyan tört ki a vulkán, valamint mekkora mértékű az
erodáltsága. A tanulmány bemutatja a Nagy Szigetről és O’ahuról származó saját minták
által, milyen különbségek lehetnek egyes kőzetek közt, melyeket ugyanaz a köpenycsóva
hozott létre. Emellett fő célja, hogy a Nagy Szigeten található Kīlauea Iki kráter anyagának
petrográfiai vizsgálatával mit tudhatunk meg a köpenyanyagról. A gyűjtött minták közt tufa,
piroklasztit, obszidián, salak, valamint andezinben gazdag andezit is található. A kutatás
során ezek vékonycsiszolatait vizsgáltam polarizációs mikroszkóppal és pásztázó
elektronmikroszkóppal, valamint röntgen pordiffrakciót alkalmaztam, hogy megállapítsam
az ásványtani összetételét, ezenkívül vastagcsiszolatok készültek, amelyeket Raman-
spektroszkópiával elemeztem. A bazaltos kőzetekben eltérő mennyiségű piroxén, kőzetüveg
és plagioklász figyelhető meg. Mindezek mellett mellékes elegyrészként található benne
apatit, gránát, ilmenit, szmektit és zeolit. A piroklasztit mintában jellemző a szimplektites
szövet az olivinben az ásvány körül, ezen kívül a salakban a zárvány piroxénen belül is. A
kitörő láva összetételét többek közt a köpenyben lezajló elegyedések vagy azok hiánya
alakítja ki, ugyanakkor az ebből megszilárduló kőzet alkotóelemeinek kristályosodása már
a felszínre kerülés előtt elkezdődik, így zárványok alakulhatnak ki. Ezek összetétele „mesél”
a magma összetételéről. Ezen salakban számos eltérő nagyságú zárvány mutatkozott, bennük
nitrogénnel, vízzel és ilmenittel.



